Аҟәа асанитартә ҳақьым хада амшынӡы аҭагылазаашьа атәы лҳәеит
14:51 20.08.2022 (ирҿыцуп: 23:15 20.08.2022)
© Sputnik / Томас ТхайцукОтдых на море
© Sputnik / Томас Тхайцук
Лаҵара 15 инаркны жьҭаара 15 рҟынӡа Аҟәа Асанитар-епидемиологиатә маҵзура есыҽны амшынӡы гәанаҭоит асанитар-епидемиологиатә рбагақәа рзы.
АҞӘА, нанҳәа 20 - Sputnik. Аҟәатәи амшынӡы аҟны абактериологиатә шәарҭара ҳәа акгьы амаӡам лҳәеит аҳҭнықалақь асанитартә ҳақьым хада Алла Белиаева арадио Sputnik аефир аҿы.
Иара убри аамҭазы аҟаза иазгәалҭеит авирусқәа амазар шауа атәгьы лҳәеит, аха урҭ рыуа иарбанқәоу Асанепидемстанциа ишазеилымкаауа, избанзар алабораториа хада COVID-19 ази акьатеи чмазарази аусура рацәаны иахьамоу азы.
"Уажәазы абактериатә шәарҭара ыҟаӡам. Аха абактериақәа рыда авирусқәагьы аӡы иамазар ҟалоит, аха урҭ ҳлабораториа хада иазгәаҭаӡом. Уажәы аковидтә епидемиа ацара иаҿуп, алабораториа уи иазку анализқәеи акьатеи чмазара иазку анализқәеи рыҭҵаара иаҿуп азы хазы авирусқәа рыҭҵаара иахьӡаӡом", - лҳәеит Белиаева.
Лаҵара 15 инаркны жьҭаара 15 рҟынӡа Аҟәа Асанитар-епидемиологиатә маҵзура есыҽны амшынӡы гәанаҭоит асанитар-епидемиологиатә рбагақәа рзы, иара убас есышықәса игәарҭоит ахолератә вибрион амоу иамаму. Аҳҭнықалақь аҿы аӡы гәарҭоит 14-џьара: Кьалашәыр аӡиас амшын иахьалало, амедицинатә плиаж, Мокко плиаж, Аиҭар, Локомотив, МВО, асасааирҭа "Риҵа", "Ельбрус", "Синяя птица", "Дельмар", Амшынтә мҩа, Абетон зауад, Гәымсҭа ахықәан Аҳәынҭавтоиспекциа агыларҭа.
Амшынҭалара шьыжьи хәылбыҽхеи роуп ианеиӷьу. Усҟан аҳауа аԥхарра иаҳа ибзиоуп. Ауаҩы амреи ашоуреи ихы иасӡом.